**HIIUMAA KIRJANDUSFESTIVAL 2025**

Hiiumaa neljas kirjandusfestival toimub 5-8.juunil Kärdlas, Suuremõisas ja Kassaris.

2022. aastal festivaliga alustades oli Hiiumaal kirjandusaasta, 2023 muusika-aasta ning 2024 kunstiaasta.

Sel aastal on Hiiumaal rahvariide-aasta ja kogu Eesti tähistab eesti raamatu 500. aastapäeva. Neist kahest teemast on tõukunud ka tänavuse kirjandusfestivali programm.

Festival pikenes sel aastal ühe päeva võrra. Tulenevalt kooliaasta lõpuaktuste toomisest esmaspäevalt reedele tõstsime koolilaste kohtumised kirjanikega tavapäraselt reedelt neljapäevale. Kooliõpilastega tulevad kohtuma Jaanus Vaiksoo, Piret Päär ja Riste Sofie Käär.

Vestlemas on Kristiina Ehin, Maarja Undusk, Urmas Vadi, Lilli Luuk, Piret Jaaks, Mart Jagomägi jt. Oma kunsti- ja kirjandusloomingust räägib Anu Raud, Ööülikooli salvestusel kõneleb Helgi Põllo rahvariiete mitmekesisest olemusest. Lasteraamatute illustratsioonide näitusel on viimaste aastakümnete ülevaade. Oma raamatuid avavad Riho Saard ja Andres Adamson, samuti soome kirjanik Tapio Koivukari, esimese raamatuesitluse teeb Piret Eesmaa, lugejakogemusest räägib Tiia Teder. Kirjanikega vestlevad Kristel Algvere, Joonas Hellerma, Piret Kriivan, Annely Veevo, Kristiina Hellström, Kaupo Meiel jt. Muusikalise poole pealt on Helin-Mari Arder, Helen Kõmmus, Karmen Telvik, Kreet Pindmaa-Rosin, kontserdi annab ansambel “Naised köögis”. Töötubades näitab Helgi Põllo rahvariietesse riietumise kunsti, Maarja Undusk raamatuhoidmist ja köitmist ning Heli Tuisk ja Sirle Ulla õpetavad kirivöö/sukapaela kudumist. Lastele on laupäevaks, 7.06 valmistanud kahetunnise kava Kärdla nukuteater. Kirjanduslikke retki veavad eest Anu Hülg, Reet ja Toomas Kokovkin. Kavas on olnud ja on ka seekord filmiprogramm, milleks oleme saanud Euroopa filmiauhinnale Lux-filmid nomineeritud filmid Euroopa Liidu infobüroolt. Meenutame Ott Arderit, Fred Jüssit ja Voldemar Pansot. Taas on kümmekond kirjastust müümas raamatuid.

Esimest korda on kirjandusfestivalil ka luulevõistlus, auhindamine on kolmes kategoorias: 7-9.klass, gümnaasium ja täiskasvanud.

Festivali kujundus: Valdek Alber. Fotograaf: Kaja Hiis-Rinne.

Kogu programm: <https://hiiumaa.ee/kirjandusfestival2025/>

Eelmiste aastate programmid:

<https://hiiumaa.ee/kirjandusfestival2022/>

<https://hiiumaa.ee/kirjandusfestival2023/>

<https://hiiumaa.ee/kirjandusfestival2024/>

Varasemaid festivalipilte saab vaadata siit:

<https://www.flickr.com/photos/189211711@N04/albums/72177720309067732/with/52975252387>

Kirjandusfestival on alguse saanud kodanikualgatusena, korraldustiimis löövad lisaks MTÜle Hiiufest vabatahtlikkuse alusel kaasa nii Kärdla kultuurikeskus, MTÜ Hiiumaa Teabekapital, Kärdla raamatukogu, Hiiumaa kino kui ka Hiiumaa arenduskeskus / turismiklaster.

Lugupidamisega,

Tiina Maiberg

Festivali eestvedaja

MTÜ Hiiufest

tel: 5146709

e-post: [tkmaiberg1@gmail.com](mailto:tkmaiberg1@gmail.com)

1.05.2025